Kazalnike, ki vplivajo na raven dodelitve sredstev ali izvrševanja proračuna in ki so, kadar so omejeni na določen sektor, sorodni kazalnikom o prispevku sektorja, je relativno lahko izmeriti, vendar pa pri spodbujanju držav AKP k izboljšanju zanesljivosti, preglednosti in učinkovitosti upravljanja niso najbolj učinkoviti. Kazalniki, ki se uporabljajo v Etiopiji, Mozambiku in Zambiji, so s tega vidika precej pomanjkljivi. Nasprotno pa imata Niger in Čad (38) bolj spodbudne kazalnike (glej okvir št. 5).

Okvir št. 5 – Kazalniki učinkovitosti za upravljanje javnih financ v sporazumih o financiranju, sklenjenih s petimi obiskanimi državami 1. V Etiopiji so 3 kazalniki za javne finance, ki zadevajo: finančni časovni načrt, napredek pri „Government Information System Strategy (39)“ (GISS) in raven dodelitve proračunskih sredstev zdravstvenemu in šolskemu sektorju. Izhajajo iz „Poverty Reduction Strategy Paper (40)“ (SDZR) in jih uporabljajo tudi drugi posojilodajalci. 2. V Mozambiku je 8 kazalnikov za javne finance, od katerih se dva nanašata na proračunsko disciplino (z njima želijo zagotoviti, da tekoči izdatki ne bi presegli zneskov, predvidenih v proračunu), šest pa stopnjo izvrševanja tekočih izdatkov v prednostnih sektorjih. Ti kazalniki ne izhajajo iz „Plano de Acção para a Reducção da Pobreza Absoluta (41)“ (PARPA) niti iz skupnega modela posojilodajalcev „Performance Assessment Framework (42)“ (PAF). 3. V Nigru je 7 kazalnikov za javne finance, ki se nanašajo na stopnjo izterjave posebnega davka „patente synthétique“ (prihodek, ki pritiska na neformalni sektor, v katerem je stopnja izterjave ocenjena kot nenormalno nizka), stopnjo zavrnitve zahtevkov za obveznosti, rok za nakazila, stopnjo še neplačanih obveznosti, stopnjo dokončne dodelitve odobrenih sredstev, stopnjo izvajanja prenosa na Neodvisni sklad za vzdrževanje cest (Caisse Autonome du Fonds d'Entretien Routier CAFER) in sredstva, dodeljena CAFER. Nekateri izhajajo iz večletnega programa podpore za zmanjševanje revščine (VPPZR), drugi pa so bili dogovorjeni z vlado potem, ko so bile leta 2001 pri reviziji programa strukturnega prilagajanja ugotovljene pomanjkljivosti. Drugi posojilodajalci ne uporabljajo kazalnikov, pač pa so njihova posojila odvisna od izpolnjevanja posebnih pogojev. 4. V Čadu je 20 kazalnikov za javne finance: šest je predpogojev, ki delujejo kot kazalniki, zadevajo pa dokumente, ki jih je vlada morala predložiti ali odobriti; sedem kazalnikov zadeva stopnjo izvrševanja proračuna (obveznost/dodelitev sredstev ali plačila/prevzete obveznosti); eden zaostale dolgove; dva javna naročila (način oddaje in roki); dva napredek pri pripravi razpisov in javnih naročil ter dva stopnjo dobave pomembnih materialov upravičencem. Ti kazalniki ne izhajajo iz SDZR (Strateški dokument za zmanjševanje revščine), kajti med 80 kazalniki, ki jih SDZR predlaga, je samo eden s področja upravljanja javnih financ. 5. V Zambiji je 12 kazalnikov za javne finance. Nanašajo se na sprejemanje proračuna (skladnost med proračunsko dodeljenimi sredstvi ter programi in politikami, posebej namenjenimi socialnima sektorjema šolstvo in zdravstvo, generalnim revizorjem in programom za zmanjševanje revščine) in dejansko izvrševanje proračuna (zagotavljanje sredstev sledi dodelitvi proračunskih sredstev in je povezano z bančnim približkom odhodkov).